ማሕበሩ በተቀናጀ የቤተሰብ አገልግሎት ጉልህ ድርሻ እንዳለው ተገለጸ
 የኢትዮጵያ ቤተሰብ መምሪያ ማሕበር ባለፉት ሃምሳ ዓመታት የተቀናጀ የቤተሰብ አገልግሎት በመስጠት ዓይነተኛ ሚና እንደተጫወተ የጤና ጥበቃ ሚኒስቴር ገለጸ፡፡ማሕበሩ ዛሬ የምስረታውን 50ኛ ዓመት በዓል ምክንያት በማድረግ በሰጠው ጋዜጣዊ መግለጫ ላይ እደተመለከተው በሥነተዋልዶ ትምህርት፣ የቤተሰብ ዕቅድ ተጠቃሚነት፣ የኤች አይ ቪ/ ኤድስ ሥርጭትን በተመለከተ እንዲሁም የወሊድ መቆጣጠሪያ ዘርፎች ባከናወናቸው ጉልህ ተግባራት ኢትዮጵያ የምዕተዓመቱን የጤና ግቦች እንድታሳካ ከፍተኛ አስተዋፅኦ እንዳበረከተ ታውቋል፡፡በዕለቱ የሚኒስቴሩ የሕዝብ ግንኙነት ዳይሬክቶሬት ዳይሬክተር አቶ አሕመድ ይማኖ እንደተናገሩት ማሕበሩ ባከናወናቸው ዘርፈ ብዙ ተግባራት የእናቶችና ሕፃናትን ሞት ቅነሳ፣ የቲቢ፣ ወባና የኤች አይ ቪ/ ኤድስ ሥርጭትን ለመቀነስ የተቻለው ማህበሩ ባከናወናቸው ተግባራትና ውጤታማ የጤና ፖሊሲ በመመራቱ ነው፡፡አቶ አሕመድ አያዘውም ማህበሩ የሚያከናውናቸውን ተግባራት ወደ ላቀ ምዕራፍ ለማሸጋገር መንግስት እያደረገ ያለውን ድጋፍ አጠናክሮ እንደሚቀጥልብትም ገልጸዋል፡፡የማህበሩ ፕሬዝዳንት ወይዘሮ ማዕዛ ቅጣው በበኩላቸው ከግማሽ ምዕተ ዓመት በፊት በሶስት ግለሰቦች የተመሰረተው ማሕበር አሁን ከ18ሺህ በላይ በጎ ፈቃደኛ አባላት እንዳሉትና በተለይም የመንግስት የጤና ፖሊሲ መርሆችን በመከተል በማህበረሰብ አቀፍ ጤና ፕሮግራሞች ላይ ጉልህ አስተዋጽኦ እያበረከተ እንደሆነ ተናግረዋል፡፡በመግለጫው ላይ እንደተመለከተው ማህበሩ በጤናው ዘርፍ በሰራቸው ዘርፈ ብዙ ተግባራት በአፍሪካ ከተመረጡት አምስት አገሮች ተርታ መሰለፍ ችሏል፡፡ማህበሩ ከ40 በመቶ ያላነሰ ገቢውን ከኔዘርላንድስ መንግስት እንደሚያገኝና በቀጣይ የማህበራዊ ቢዝነስ ኢንተርፕራይዞችን በማቋቋም  አስከ 30 በመቶ የሚሆነውን ገቢውን ለማግኘት እንዳቀደ ፕሬዝዳንቷ ገልጸዋል፡፡ በተጨማሪም የማሕጸን ጫፍ ሕክምናን በተመለከተ ይበልጥ ለመስራትና ችግሩ እያደረሰ ያለውን ተፅዕኖ ለመቀነስ እንዲቻል በቀጣይ ትልቅ ተግባራትን ለማከናወን ማህበሩ አቅዷል፡፡የኢትዮጵያ ቤተሰብ መምሪያ ማሕበር 50ኛ ዓመት የወርቅ ኢዮቤልዩ በዓል በነገው ዕለት ከፍተኛ የመንግስት ባለስልጣናት በተገኙበት በይፋ ይከፈታል፡፡ በተጨማሪም የዘጋቢ ፊልም፣ ጥናታዊ ጽሁፎች እንዲሁም በ50 ዓመታት ውስጥ የተከናወኑ ዓበይት ተግባራትን የሚዘክር አውደርዕይ እንደሚቀርብ ዋልታ ኢንፎርሜሽን ማዕከል ዘግቧል፡፡